બિટકોઈન પ્રકરણ: ભાજપના પૂર્વ MLAને કોર્ટે ભાગેડૂ જાહેર કર્યા
નવગુજરાત સમય | Publish Date: Jun 12 2018 1:00PM
પોલીસ પેપર જોતા કોટડિયા સામે બીન જામીનપાત્ર ગુનો અને ષડયંત્રમાં હતા સામેલ- કોર્ટ
બિટકોઇન ખંડણી પ્રકરણમાં પોલીસને દોડાવી રહેલા ભાજપના પૂર્વ ધારાસભ્યનું ધરપકડ વોરંટ સેશન્સ કોર્ટે ઇશ્યૂ કર્યા બાદ પણ તેઓ મળી આવ્યા ન હતા. જેથી સીઆઇડી ક્રાઇમે ધારીના પૂર્વ ધારાસભ્ય નલિન કોટડિયાને ભાગેડૂ જાહેર કરવા કોર્ટમાં અરજી કરી હતી. જે અરજી કોર્ટે ગ્રાહ્ય રાખતા હવે સત્તાવાર રીતે કોટડિયાને ભાગેડૂ જાહેર કરવામાં આવ્યા છે. ઉલ્લેખનીય છે કે, કોટડિયા સામે લુકઆઉટ નોટિસ જારી કરી દેશના તમામ એરપોર્ટ પર આ અંગે જાણ કરી દેવામાં આવી છે.
સીઆઇડી ક્રાઇમે કોટડિયાને સીઆરપીસીની કલમ 82 મુજબ ભાગેડૂ જાહેર કરવા સ્પે. એસીબી કોર્ટમાં અરજી કરી હતી. જેમાં એવી રજૂઆત કરી હતી કે, બિટકોઈન ખંડણી કેસમાં કુલ છ આરોપી પકડાયા છે. શૈલેષ ભટ્ટનું અપહરણ કરી ખંડણી ઉઘરાવવા માટે કાવતરૂં રચાયું હતું. આરોપી કિરીટ પાલડિયા, કેતન પટેલ, જતિન પટેલ અને નલિન કોટડિયા સુરત સર્કિટ હાઉસમાં મળ્યાં હતાં. કાવતરૂં ઘડીને કેતન પટેલે અમરેલી એસ.પી. જગદિશ પટેલ સાથે વાત કરી હતી.
કોટડિયા વિરુદ્ઘ વોરન્ટ છતા મળી ના આવતા કોર્ટે ભાગેડૂ જાહેર કર્યા
નલિન કોટડિયાએ પણ કેતન પટેલના ફોનથી એસ.પી. જગદિશ પટેલ સાથે વાતચિત કરી હતી. આ પછી જ અમરેલી પોલીસની ટીમ ગાંધીનગર આવી હતી અને અનંત પટેલ મારફતે શૈલેષ ટ્ટનું અપહરણ કરી ગોંધી રાખીને નાણાંના હવાલા કરાવી ગુનો આચર્યો હતો. કોટડિયાને 3 અને 4 મેના રોજ સીઆરપીસીની કલમ 160 મુજબ સમન્સ આપવામાં આવ્યા હતા પરંતુ તેઓ હાજર રહ્યાં ન હતા, ત્યારબાદ 8મીના રોજ અમરેલી પોલીસે તેમના ફાર્મ હાઉસ પર તપાસ કરી હતી,પછી 9 અને 11 મેના રોજ પણ તેમની શોધખોળ કરવા છતા મળી આવ્યા નથી, તેમની વિવિધ જગ્યાએ તપાસ હાથ ધરવામાં આવી પરંતુ તેઓ મળતા નથી, તેઓ રાજકીય વગ ધરાવે છે અને તપાસમાં સહકાર આપી રહ્યાં નથી, તેમની સામે સીઆરપીસીની કલમ 70 મુજબ કોર્ટે વોરંટ જારી કર્યું છે છતા તેઓ મળી આવ્યા નથી જેથી હવે તેમને સત્તાવાર રીતે ભાગેડૂ જાહેર કરવા જોઇએ. આવી રજૂઆત કોર્ટે ગ્રાહ્ય રાખી આરોપી કોટડિયાને ભાગેડૂ જાહેર કર્યા છે.
હવે મિલકત જપ્તીની કાર્યવાહી થઇ શકે છે
કાયદાકીય તજજ્ઞોના મતે કોઇ પણ આરોપીની મિલકત જપ્તીની કાર્યવાહી કરવી હોય તો પહેલાં સીઆરપીસીની કલમ 70 મુજબ તેનું વોરંટ મેળવવું પડે ત્યારે બાદ તેને ભાગેડૂ જાહેર કરવાની પ્રક્રિયા અને અંતે સીઆરપીસીની કલમ 83 મુજબ મિલકત જપ્તીની કાર્યવાહી થઇ શકે. આ કેસમાં કોટડિયાનું 70 મુજબનું વોરંટ તો પોલીસે મેળવી લીધુ છે અને હવે ભાગેડૂ પણ જાહેર કરવામાં આવ્યા છે. જો હવે તેઓ હાજર નહીં થાય તો તેમની મિલકત જપ્તની કાર્યવાહી કરવામાં આવે તેવી શક્યતાઓ છે.